Bauk rodne ideologije kruži Hrvatskom. Ne zna se hoće li Hrvatski sabor u dogledno vrijeme, pa čak niti hoće li uopće, ratificirati Istanbulsku konvenciju Vijeća Europe o sprečavanju i borbi protiv nasilja nad ženama i nasilja u obitelji. Jer, sve ovisi o HDZ-u, a Katolička crkva i unutar-hadezeovska i izvan-hadezeovska desnica ne žele tu ratifikaciju. Zato će Andrej Plenković i dalje kalkulirati i odugovlačiti, bez konačne odluke.

Prije nešto više od mjesec dana o toj se konvenciji glasalo u Europskom parlamentu i 489 zastupnika bilo je ‘za’, 114 ‘protiv’ i 69 suzdržano. Različito su glasali hrvatski eurozastupnici što nije čudno, ali je vrlo zanimljivo da su se podijelili glasovi HDZ-ovih zastupnica i zastupnika. Tako su iz HDZ-a glasali ‘za’ Istanbulsku konvenciju Dubravka Šuica i Željana Zovko, protiv je bio Ivica Tolić a suzdržana Ivana Maletić. Očekivano, protiv te konvencije bile su još Ruža Tomašić (Hrvatska konzervativna stranka) i nezavisna Marijana Petir.

Zoran Milanović je započeo proces ratifikacije stavljanjem potpisa na Konvenciju u 2011., a Plenković je još krajem 2016. najavio ratifikaciju u Saboru. Ali, sad je već malo drukčija priča.

Krajem prošlog tjedna Hrvatska biskupska konferencija priopćila je da biskupi podupiru zakone koji štite žene i obitelji od nasilja, ali – ne podupiru konvenciju koja uz plemenite nakane obrane od nasilja implementira u sadržaj zakonskoga akta terminologiju »rodne ideologije«.

Osnovni cilj Istanbulske konvencije je postići nulti stupanj tolerancije prema nasilju u obitelji te poziv na veću ravnopravnost jer je nasilje ukorijenjeno u neravnopravnosti muškaraca i žena u društvu. Države se moraju smatrati odgovornima, ako ne odgovore na nasilje i ne kažnjavaju ga. Države koje ratificiraju imat će obvezu kriminalizirati djela kao što su sakaćenje ženskih spolnih organa, ali i prisilni brak. Konvencija poziva na uključivanje svih mjerodavnih državnih agencija i službi kako bi se s nasiljem nad ženama i nasiljem u obitelji nosili na koordiniran način. A prevenirati nasilje u obitelji podrazumijeva promijeniti stavove, rodne uloge i stereotipe koji čine nasilje nad ženama prihvatljivim. Zatim, važno je surađivati s nevladinim organizacijama, medijima i privatnim sektorom kako bi se doprlo do javnosti. Kako ističe Višnja Ljubičić, ratifikacijom Konvencije Hrvatska bi se obvezala osigurati zakonski okvir koji će, uz ostalo, učinkovito sankcionirati i svako nasilje između (bivših ili sadašnjih) partnera, neovisno o tome dijeli li počinitelj ili je dijelio isto prebivalište sa žrtvom. Također se obvezuje žrtvama nasilja osigurati besplatnu pravnu pomoć (što nije slučaj po trenutnom zakonskom rješenju), zatim poduzeti potrebne zakonodavne ili druge mjere kako bi osigurala osnivanje dovoljnog broja lako dostupnih skloništa za žrtve nasilja, te niz drugih mjera kojom se unaprjeđuje borba protiv nasilja nad ženama na nacionalnoj razini.

Pa pišu dalje da se Crkva zauzima »za slobodu pojedinaca i naroda i ne prihvaća nikakvu kolonizaciju koja bi zadirala u antropologiju na kojoj stvaramo i izgrađujemo svoj identitet«. Stoga pozivaju sve odgovorne i javne djelatnike u društvu da ne podlegnu zavodljivim, nejasnim i upitnim ponudama po kojima se ponekad izglasavaju zakoni.

Samo dan ranije udruga Vigilare i Prolife.hr donijeli su u Hrvatski sabor 168 tisuća potpisa za peticiju o zabrani pobačaja a primio ih je potpredsjednik Sabora Željko Reiner. »I silovane žene trebaju roditi, zašto bi to dijete bilo kažnjeno«, istaknuo je pritom notorni Vice Batarelo i apelirao je na Plenkovića da ne ratificira Istanbulsku konvenciju. Kad su novinari pitali o tome ministra zdravstva Milana Kujundžića, on je odgovorio da se u Istanbulskoj konvenciji »dijelom promovira« rodna ideologija, ali nije znao detalje, čime se to propagira takva ideologija.

Priča o nekakvoj rodnoj ideologiji je jedna posvemašnja magla, a u tekstu Konvencije o sprečavanju i borbi protiv nasilja nad ženama i nasilja u obitelji od ukupno stotinjak stranica, riječ »rod« pojavljuje se u tri-četiri članka. Dakle, to je konvencija protiv nasilja nad ženama i u obitelji, a nikako nije neka platforma za homoseksualizam, transvestitstvo ili pedofiliju. Jer, svašta se može čuti – manipulatori su sve agresivniji.

Marušićeva vizija

Kad demonstriraju udruge kao Vigilare, U ime obitelji ili Prolife maloj djeci tutnu u ruke transparent: »Ja sam djevojčica a ne ‘ono’« ili onima starijima: »Ja sam mama, a ne roditelj 2«.

U Istanbulskoj konvenciji VE-a o sprečavanju i borbi protiv nasilja nad ženama i nasilja u obitelji određuje se pojam roda: »’Rod’ označava društveno oblikovane uloge, ponašanja, aktivnosti i osobine koje određeno društvo smatra prikladnima za žene i muškarce« (u članku 3. c.) te piše da će oni koji konvenciju potpišu »osigurati provedbu odredaba ove Konvencije, a osobito mjera za zaštitu prava žrtava, bez diskriminacije po bilo kojoj osnovi kao što su spol, rod, rasa, boja kože, jezik, vjera, političko ili drugo uvjerenje, nacionalno ili socijalno podrijetlo, pripadnost nacionalnim manjinama, imovinsko stanje, rođenje, seksualna orijentacija, rodni identitet, dob…« (u čl. 4.).